
Sportolók nevelése, az edző-játékos hatás működése a tenisz sportágban

A dolgozat megírásának az volt a célja, hogy választ kapjon arra a kutatási kérdésre, hogy valóban fontos-e egy egyéni sportágban, ez esetben a teniszben az edző megléte, milyen hatással járhat a kettejük együttműködése, hogyan élik át a közös működést a sportolók, illetve egy esetleges edzőváltás okozta változás kimutatható-e a játékos eredményeiben.
A dolgozat öt szerkezeti egységből tevődik össze. Az első részben az edző-játékos hatás kerül elemzés alá a sportpedagógiai szakirodalmak alapján, itt leginkább Gombocz János és Cserháti László szakirodalmi könyveire támaszkodtam. A dolgozat második részében szubjektív beszámolók segítségével keressük a hatás működését, ahol három, ma is aktív világsztár életét vizsgáljuk meg ebből az aspektusból. A harmadik részben statisztikai elemzések következnek, a negyedik fő egységben pedig egy esettanulmány készült Bondár Annával. Az utolsó, ötödik részben van az összegzés, amelyben az összefoglalás található és a végső konklúzió levonása a kérdésben.
A kutatási kérdés az volt, hogy az edző-játékos hatás működése milyen hatással van a játékosok életére, valóban fontos-e egy edző szerepe, léte egy egyéni sportágban, ez esetben a teniszben. Milyen hatást vált ki a játékos eredményeiben egy esetleges edzőváltás.
A kutatási módszer kvalitatív és kvantitatív kutatás volt, hiszen kvalitatív módszerrel történt az interjúkészítés és maga az esettanulmány, amelyet Anna élete alapján készült. A kvantitatív kutatási rész pedig a statisztikaelemzés volt, melyek során a számokból igyekeztünk fontos információkat kinyerni.
Az elemzések és a kutatás során kiderült, hogy nagy hatással bír az edzői szerep a tenisz sportágban, egy esetleges edzőváltás okozhat negatív és pozitív hatásokat is a játékos teljesítményében. Ez mind a szubjektív beszámolók, az objektív megközelítés és az esettanulmány alapján kinyert eredményekből állítható.

